Fundur í Rótarýklúbbi Hafnarfjarðar þann 17. desember 2020 kl. 12.15

Þetta er fundur nr. 16 á starfsárinu og 3579 frá stofnun.

Mættir voru 25 félagar .

Fundurinn er síðasti fundur fyrir jól og er á vegum ferðanefndar, formaður hennar er Guðmundur Þórðarson.

Fyrirlesari dagsins er Magnús Tumi Guðmundsson, jarðeðlisfræðingur.

Víðir Stefánsson setti fund í fjarveru Sigríðar Kristínar forseta. Fundurinn er rafrænn Zoomfundur. Afmæli til næsta fundar eiga Magnús Ægir Magnússon og Helgi Ásgeir Harðarson.

Gunnar Hjaltalín var með þriggja mínútna erindi. Sagði hann frá snjósleðaferð sem hann fór í janúar árið 1995. Fór með stórum hópi á Hveravelli. Lenti hópurinn í slæmu veðri. Urðu öftustu menn viðskila við hópinn. Hafði einn úlnliðsbrotnað og fór heim. Lýsti hann erfiðri ferð í vondu veðri. Sleðar magra duttu út og þurftu menn að gera sér vörn úr sleðum og snjó og láta þar fyrirberast. Komust loks í skála. Þorramatur hafði skilað sér á Hveravelli en þangað komst hópurinn ekki og missti því af þorramatnum. Gunnar hefur ekki aftur farið í sleðaferð.

Gestur fundarins sagði frá jöklum og jöklarannsóknum á Íslandi og jöklarannsóknarfélaginu sem er 70 ára um þessar mundir. Fyrir utan Grænland er mest af jöklum á Íslandi. Ræddi hann um af hverju jöklar eru þar sem þeir eru. Þar er úrkoma mest og landið hæst. Sambýlið við jöklana hefur haft mikil áhrif við þegar þeir ganga fram og jökulárnar hlaupa. Rannsóknir á jöklum voru litlar fram á 20. öld. Hefjast af alvöru um 1930 með Jóni Eyþórssyni. Sagði Magnús frá helstu rannsóknum á 20. öldinni. Ræddi meðal annars um björgun Geysis af Vatnajökli. Ræddi um rekstur skála á jöklum sem er erfitt og hefur m.a. Mummi okkar staðið sig vel þar. Magnús sagði frá vorferð félagsins 1957 á Vatnajökul. Byggður skáli sem 30 árum síðar var færður til. Lýsti hann því hvað væri verið að gera á jöklinum. Mælingar á því sem er að gerast, afkomumælingar, veðurmælingar og íssjármælingar svo eitthvað sé nefnt. Þá ræddi hann um gos í Grímsvötnum og sýndi myndir. Sagði frá áskorunum við jöklarannsóknir eftir gos. Loks nefndi Magnús mikilvægi jöklarannsókna nú á tímum loftslagsbreytingar þar sem jöklarnir hopa á ógnarhraða.

Að þessu loknu svaraði Magnús Tumi fyrirspurnum.

Bessi tók til máls og sendi jólakveðju á félaga sína og þakkaði fyrir skrítið ár.

Næsti fundur er 7. janúar 2021 kl. 12:15.

Fundi slitið með hefðbundnum hætti kl. 13:10.